大曆年浙東聯唱集 花巖寺松潭
作者：浙東衆詩人
朝代：唐

paragraphs: （張叔政嚴維呂渭賈弇周頌鄭槩陳允初□成用）山下花巖會，松間水積深。
（張叔政）晚荷交亂影，疎竹引輕陰。
（嚴維）雲散千巖暮，風生萬木吟。
（呂渭）循涯通妙理，步勝獲幽尋。
（賈弇）望鳥知無迹，看猿欲學心。
（周頌）浮榮指西景，微尚寄東岑。
（鄭槩）待月開山閤，聞鐘出石林。
（允初）波文搖翠壁，蟬響續幽琴。
（張叔政）永日陪霜簡，通宵聽梵音。
（賈弇）機閑任情性，道勝等浮沉。
（□成用）賞異方終古，佳遊幾度今。
（嚴維）自然輕執簡，寧敢忘抽簪。
（允初）過見心皆妄，驅馳力未任。
（呂渭）從來謝公意，山水愛登臨。
（周頌）。